# CAPÍTOL XXII

* Adishatz, ce dishot lo prinçòt.
* Adishatz, ce dishot l’agulhaire.
* Çò que hèis ací ? ce dishot lo prinçòt.
* Que deburi los viatjaires, per quantitats de mila, ce dishot l’agulhaire. Qu'envii los trins qui'us pòrtan, tantòst de cap a dreta, tantòst de cap a l'esquèr.

E un rapide enlugarnat, borrombants com lo ton, que hadot tremolar le cabina d’agulhatge.

* Be son pressats, ce dishot lo prinçòt. Çò que cercan ?
* Quitament l’òmi de le locomotiva que l’ignora, ce dishot l’agulhaire.

E borrombèt, en sens contrari, un dusau rapide enlugarnat.

* Que tornan dijà ? ce domandèt lo prinçòt…
* Ne son pas los medís, ce dishot l’agulhaire. Qu'es un escambi.
* N’èran pas contents, aquí on èran ?
* Ne son pas jamèi content aquí on son, ce dishot l’agulhaire.

E que borromba lo ton d’un tresau rapide enlugarnat.

* E perseguen los permèrs viatjaires ? ce domandèt lo prinçòt.
* Ne perseguen pas briga arré, ce dishot l’agulhaire. Que dròmen aquí dehens, o lavetz que badalhan. Sonque los mainatges que s'esglachan lo nas contre los carrèus.
* Sonque los mainatges saben çò que cercan, ce hadot lo prinçòt. Que perden tèmps end'uu' monaca en perracs, e vad hòrt importènta, e se le li tiran, que ploran…
* Que son astrucs, ce dishot l’agulhaire.